b'\n_START_ARTICLE_\nSulev N\xc3\xb5mmik\n_START_PARAGRAPH_\nSulev N\xc3\xb5mmik (kuni 14. septembrini 1936 Sulev Nabi; 11. jaanuar 1931 Tallinn \xe2\x80\x93 28. juuli 1992 Kuressaare) oli eesti n\xc3\xa4itleja, lavastaja, humorist ja tantsija._NEWLINE_Sulev N\xc3\xb5mmik l\xc3\xb5petas 1959. aastal Tallinna Koreograafiakooli ja Tallinna Kultuurharidusala Kooli. Seej\xc3\xa4rel \xc3\xb5ppis ta aastatel 1960\xe2\x80\x931964 lavastamist Leningradi Teatri-, Muusika- ja Kinematograafiainstituudis._NEWLINE_Aastatel 1947\xe2\x80\x931962 t\xc3\xb6\xc3\xb6tas Sulev N\xc3\xb5mmik vaheaegadega Estonias balletitantsijana, aastatel 1962\xe2\x80\x931992 n\xc3\xa4itleja, n\xc3\xa4itejuhi ja lavastajana._NEWLINE_Estraadin\xc3\xa4itlejana oli Sulev N\xc3\xb5mmik k\xc3\xb5ige tuntum K\xc3\xa4rna \xc3\x84rni rollis. Ta esitas ka palju sket\xc5\xa1e koos Ervin Abeliga ning m\xc3\xa4ngis filmides. Ta kirjutas tavaliselt oma estraadikavad ise ning avaldas ka vesteid._NEWLINE_Sulev N\xc3\xb5mmik on lavastanud telefilmid "Mehed ei nuta" (1968), "Noor pension\xc3\xa4r" (1972) ja "Siin me oleme!" (1979). Koos Enn Vetemaaga kirjutas ta ka nende filmide stsenaariumid.'